Mongwe o tlaa re batho ba, ba sale ba ledile mme ba sa arabiwe; ke gore go sa dirwe se ba se kopang. Mme ka ke gone go tlaa dirwang se ba se kopang, Setswana se re, selelo sa bone ke gone se tlaa arabiwang, e seng se arabelwa. 5 Go na le dilo di le dintsi tse Jehofa a tlhophileng gore di se ka tsa kwalwa mo Lefokong la gagwe. Ka sekai, le fa go ne go kgatlha go itse gore boboko bo bereka jang kgotsa gore lobopo lo dira jang, ga a ka a re naya dintlha ka botlalo ka dilo tseno! Go na le moo, Jehofa o re neile tshedimosetso e re e tlhokang gore re tlhaloganye boikaelelo jwa gagwe le gore re tshele go dumalana le jone. (2 Tim. 3:16, 17) A bo go kgatlha jang ne go bo Baebele e re naya maoko a karolo e e sa bonaleng ya phuthego ya ga Jehofa! Re itumelela go bala tshedimosetso eno mo dibukeng tsa Baebele tsa Isaia, Esekiele, Daniele le Tshenolo. (Isa. 6:1-4; Esek. 1:4-14, 22-24; Dan. 7:9-14; Tshen. 4:1-11) Go ntse jaaka e kete Jehofa o tlositse sesiro a bo a re letla gore re tlhodumele ka kwa ga magodimo. Ke ka ntlha yang fa a ile a re naya tshedimosetso eno?